Iz CDU-a su demantirali da je njemačka kancelarka i predsjednica stranke Angela Merkel dala podršku Tomislavu Karamarku i HDZ-u, piše 24 sata.

Iako su u HDZ-u odmah nakon susreta Merkel i Karamarka koji je održan u utorak u Berlinu objavili priopćenje u kojem piše kako je Merkel dala svoju podršku Karamarku i HDZ-u za predstojeće parlamentarne izbore, iz CDU-a to ničim nisu potvrdili.

“To je bila interna razmjena mišljenja o čijem sadržaju se dalje od toga ne očitujemo,” odgovor je koji je stigao iz središnjice CDU-a na upit 24 sata je li doista izražena podrška HDZ-u tijekom sastanka.

Priopćenje HDZ-a

Podsjetimo, Tomislav Karamarko se u utorak u Berlinu susreo predsjednicom CDU-a i njemačkom kancelarkom Angelom Merkel. Ubrzo nakon toga na službenim internet stranicama HDZ-a objavljeno je kako su HDZ i CDU pripadnice europske obitelji pučkih stranaka i dijele iste proerupske i svjetonazorske vrijednosti te kako će iskazana podrška Angele Merkel sigurno pridonijeti pobjedi HDZ-a.

“HDZ i Karamarko taj susret drže iznimno važnim. Za nas on predstavlja početak još bolje, konkretnije i snažnije suradnje između HDZ-a i CDU-a, poglavito nakon parlamentarnih izbora 8. studenog, na kojima HDZ očekuje pobjedu i preuzimanje odgovornosti za upravljanje Hrvatskom. Toj pobjedi zasigurno će pridonijeti i potpora kancelarke Merkel HDZ-u i predsjedniku Tomislavu Karamarku”, poručeno je iz HDZ-a u utorak.